ఆస్కార్ ఫెర్నాండేజ్

ఆస్కార్‌ ఫెర్నాండేజ్‌ భారతదేశానికి చెందిన రాజకీయ నాయకుడు. ఆయన 2004 నుంచి 2009 వరకు కేంద్ర మంత్రిగా పని చేశాడు.

జననం, విద్యాభాస్యం
ఆస్కార్‌ ఫెర్నాండేజ్‌  కర్ణాటక రాష్ట్రం, ఉడుపిలో 1947 మార్చి 27న జన్మించాడు. ఆయన తండ్రి రోక్ ఫెర్నాండెజ్ ఉపాధ్యాయుడు, తల్లి లియోనిస్సా ఫెర్నాండెజ్ భారతదేశంలో మొదటి మహిళా మేజిస్ట్రేట్. ఆస్కార్‌ ఫెర్నాండేజ్‌ ఎంజీఎం కాలేజీలో విద్యాభ్యాసం పూర్తి చేశాడు. ఆయన మొదట ఎల్ఐసీ ఏజెంట్‌గా పని చేసి ఆ తర్వాత మణిపాల్‌లో చిన్న వ్యాపారాన్ని ప్రారంభించాడు. ఆయన అదే సమయంలో వ్యవసాయం చేసి అత్యుత్తమ రైతుగా అవార్డును అందుకున్నాడు.

రాజకీయ జీవితం
ఆస్కార్‌ ఫెర్నాండేజ్‌ 1975-76లో కాంగ్రెస్ పార్టీ ద్వారా రాజకీయాల్లోకి వచ్చి ఉడిపి మున్సిపల్‌ కౌన్సిలర్‌గా ఎన్నికయ్యాడు. ఆయన 1980 లో కర్ణాటకలోని ఉడిపి నియోజకవర్గం నుండి  తొలిసారి లోక్‌సభ సభ్యుడిగా ఎన్నికయ్యాడు. ఫెర్నాండేజ్‌ ఉడిపి నియోజకవర్గం నుండి వరుసగా 1984, 1989, 1991, 1996లో లోక్‌సభకు ఎన్నికయ్యాడు. ఆయన 1984-85లో ప్రధాన మంత్రి రాజీవ్ గాంధీకి పార్లమెంటరీ సెక్రటరీగా పనిచేశాడు. ఫెర్నాండేజ్‌ 1998లో,  2004 లో ఫెర్నాండెజ్ రాజ్యసభకు ఎన్నికయ్యాడు. ఆయన మన్మోహన్ సింగ్ ప్రధానమంత్రిగా పనిచేసిన యూపీఏ 1 హయాంలో  2004 నుంచి 2009 వరకు కేంద్ర రోడ్డు రవాణా శాఖ మంత్రిగా పనిచేశాడు.

మరణం
ఆస్కార్‌ ఫెర్నాండేజ్‌ 13 సెప్టెంబర్ 2021న అనారోగ్యంతో బాధపడుతూ మంగళూరు లోని ప్రైవేట్ ఆసుపత్రిలో చికిత్స పొందుతూ మరణించాడు.

మూలాలు

వర్గం:భారత జాతీయ కాంగ్రెస్ నాయకులు